Berlinul permite Kievului să folosească armele germane pentru a ataca ținte din Rusia
Purtătorul de cuvânt al guvernului german, Steffen Hebestreit, a declarat vineri că Ucraina are dreptul de a ataca teritoriul rusesc cu arme furnizate de Berlin, Germania alăturându-se astfel grupului de țări occidentale care au luat decizii similare.
„Vorbim despre eliberarea teritoriului ucrainean (…) și am convenit cu Ucraina că armele pe care le furnizăm vor fi folosite în conformitate cu dreptul internațional”, a declarat Hebestreit, citat de BBC.
El a precizat că, în ultimele săptămâni, „Rusia a pregătit, coordonat și efectuat atacuri, în special în direcția Harkov, din poziții situate în imediata apropiere a frontierei rusești”.
“Suntem cu toții convinși că, în conformitate cu dreptul internațional, Ucraina are dreptul să se apere împotriva acestor atacuri. Pentru a face acest lucru, ea poate folosi și armele furnizate în acest scop, în conformitate cu obligațiile internaționale, inclusiv cele furnizate de noi”, a adăugat acesta.
Cancelarul german Olaf Scholz s-a pronunțat în repetate rânduri împotriva folosirii armelor occidentale pentru a lovi teritoriul rusesc. El a explicat acest lucru prin temerile legate de escaladarea războiului și de implicarea directă a țărilor occidentale în acesta.
Cu toate acestea, în ultimele zile, el și-a schimbat oarecum poziția și, în timpul unei întâlniri recente cu președintele francez Emmanuel Macron, a declarat că Ucraina are dreptul la autoapărare în conformitate cu dreptul internațional.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank